
Elektromos roller dinamikájának kísérleti vizsgálata

Az elmúlt években az elektromos mikromobilitási járművek (pl. elektromos roller, -egykerekű, -gördeszka, egykerekű deszka, segway) komoly népszerűségre tettek szert. Köszönhető ez kis tömegüknek és kis méretüknek, amely a városi közösségi közlekedésben válik igazán hasznossá. Mind forgalomtechnikai, mind környezetvédelmi szempontból előnyösek, mivel esetenként elkerülhetők velük a forgalmi dugók, míg más esetben könnyen szállíthatók a tömegközlekedési eszközökön. Elektromos mivoltuk miatt pedig a város levegőjét sem szennyezik.
Fontos azonban megemlítenünk, hogy irányításuk a hagyományos járművekkel szemben sokkal komolyabb feladat elé állítja a felhasználókat. Egyrészt többnyire térbeli gördülési feladatok szabályozásáról beszélünk, másrészt a szabályozási feladatban az emberi test összetett mozgáskoordinációjára van szükség. Ennek köszönhetően elterjedésükkel a személyi sérülésekkel járó közúti balesetek száma is megnőtt. Ezért a jármű-ember rendszer dinamikájának feltérképezése és megértése nélkülözhetetlen a mikromobilitási járművek és a rájuk vonatkozó közlekedési szabályok biztonságosabbá tételében [1].
Mindemellett, a jármű-ember dinamikai rendszer viselkedésének vizsgálata az emberi szabályozással kapcsolatos új ismeretek feltárásában is segíthet [2], amelyek kiemelten fontosak az autonóm járművek tervezésénél is.
Dolgozatomban azzal foglalkozom, hogy milyen fizikai mennyiségek mérése szükséges ahhoz, hogy kísérleti úton információt gyűjtsünk egy elektromos roller mozgásállapotáról. Ehhez kapcsolódóan egy elektromos rollert számos szenzorral láttam el.
A jármű kis méretének köszönhetően az ember mozgása jelentősen befolyásolja a jármű mozgását, és szerepet játszik annak irányításában is. Ezért elengedhetetlen információt gyűjteni arról, hogy az ember milyen mozgást végez a járművön, hova helyezi a súlypontját különböző helyzetekben [3]. Dolgozatomban megvizsgálom, hogy egy kamera által rögzített felvétel alapján neurális háló alapú algoritmusokkal mennyire pontosan lehet meghatározni az ember súlypontjának helyzetét.

